2 Varsitybeker-wedstryde uitgestel | Netwerk24
Deur Marnus Kok 14 Mei 2021 16:24
Die Ixias en Noordwes-Universiteit (NWU) se kragmeting, sowel as die tussen Wits en die Universiteit van Johannesburg, sal nou eers op 25 Mei beslis word.
Spelers van die Noordwes-Universiteit hou kajuitraad tydens hul onlangse wedstryd teen Wits op Loftus Versfeld in Pretoria. Foto: Gallo Images
Die besluit om die wedstryde uit te stel, is Donderdagaand geneem, luidens 'n verklaring van die Varsitybeker-reeks. Dit volg nadat daar vier spanne was met spelers wat positief getoets is ná afloop van die tweede bioborrel, wat op 30 April ten einde geloop het.
Tuks het blykbaar net twee positiewe gevalle gehad. Wat Wits en die Ixias betref, het dié twee spanne na wat verneem word elkeen meer as 10 positiewe gevalle gehad.
Die probleem is dat diegene wat positief getoets is vir 10 dae in isolasie moet wees en dan nog ses dae stelselmatig 'n terugkeer tot die spel moet maak.
Dit beteken dat spanne soos Wits en die Ixias nie genoeg spelers het om Maandag reeds 'n mededingende span te kies nie.
Maandag se ander drie wedstryde, die tussen Maties en Madibaz, Ikeys en die Universiteit van Wes-Kaapland, asook Tuks teen Shimlas gaan soos beplan voort.
Daar word verneem dat daar onder sekere spanne ongelukkigheid is oor die besluit om die wedstryde uit te stel. Dit in die lig daarvan dat die kragmeting tussen die Ikeys en Tuks in die laaste borrel afgestel is weens positiewe gevalle by die Pretorianers.
Albei spanne het toe twee punte gekry. Daar was diegene wat gevoel het dat die Ikeys as't ware gestraf word vir virusgevalle by Tuks.
Die vier spanne wie se wedstryde nou nie meer Maandag plaasvind nie, het ingestem om dit op 25 Mei te beslis. Die negende en laaste ronde van die reeks word twee dae voor dit, op 23 Mei, beslis. Die halfeindronde is steeds geskeduleer vir 28 Mei en die eindstryd vir 31 Mei.
Vir die Ixias en NWU sal dit baie belangrik wees dat hul wedstryd voortgaan soos beplan. Die Bloemfonteiners is derde op die puntelys en die Potchefstromers vyfde.
Albei die spanne is nog in die wedloop vir 'n plek in die halfeindstryd.
Wat die uitstel van die wedstryde betref, is die Varsitybeker-reeks op dun ys.
Die reeks is veronderstel om op 31 Mei klaar te maak, maar dit lyk nou moontlik dat die reeks eers in Junie sal eindig.
Na verneem word het baadjiedraers by die Suid-Afrikaanse Rugbyunie dit aan die ringkoppe van die studentereeks duidelik gestel dat die reeks op 31 Mei móét klaarmaak.
• Maandag se bepalings (op Loftus Versfeld): 15:00: Maties t. Madibaz; 17:00: Ikeys t. Universiteit van Wes-Kaapland; 19:00: Shimlas t. Tuks.